บลจ.กสิกรเปิดรูดปี๊ดผ่านเน็ตซื้อLTF-RMF
บลจ. กสิกรไทย เปิดรูดบัตรซื้อ LTF-RMF ผ่านอินเทอร์เน็ต พร้อมเปิดตัวหน้าเว็บ K-Cyber Invest โฉมใหม่ เน้น “ใช้งานง่าย ให้ข้อมูลครบ”
30 ต.ค. 2565

บลจ. กสิกรไทย เปิดรูดบัตรซื้อ LTF-RMF ผ่านอินเทอร์เน็ต พร้อมเปิดตัวหน้าเว็บ K-Cyber Invest โฉมใหม่ เน้น “ใช้งานง่าย ให้ข้อมูลครบ” 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า เพื่อเพิ่มความสะดวกให้ลูกค้าที่ต้องการลงทุนกับกองทุนรวมหุ้นระยะยาว ( LTF) และกองทุนรวมเพื่อการเลี้ยงชีพ (RMF) ช่วงปลายปี  โดยเฉพาะผู้ที่ลงทุนกองทุนรวมทางอินเทอร์เน็ต (K-Cyber Invest) และผู้ถือบัตรเครดิตกสิกรไทย สามารถชำระค่าซื้อกองทุน LTF-RMF ผ่านบัตรเครดิตกสิกรไทยได้ประมาณสัปดาห์ที่ 2 ของเดือนะพ.ย.นี้
พร้อมทั้งปรับปรุงรูปแบบของเว็บเพจบริการ K-Cyber Invest ทาง www.kasikornasset.com เพื่อให้ง่ายต่อการใช้งาน และสามารถตรวจสอบข้อมูลการลงทุนได้อย่างครบถ้วนยิ่งขึ้น
นายพัชร กล่าวว่า  ปีนี้ปัญหาน้ำท่วมเริ่มขยายวงกว้างอาจทำให้ลูกค้าไม่สะดวกเดินทางไปทำรายการลงทุนที่ธนาคาร บลจ.กสิกรไทย จึงเร่งแก้ปัญหาและปรับปรุงระบบการลงทุนผ่านอินเทอร์เน็ตเพื่อให้อำนวยความสะดวกให้ผู้ลงทุนได้มากที่สุด เริ่มตั้งแต่ปรับรูปแบบของเว็บไซท์ให้ง่ายต่อการใช้งานมากขึ้น  เพิ่มความรวดเร็วในขั้นตอนสมัครใช้บริการ โดยเฉพาะขั้นตอนการตรวจสอบข้อมูลที่ลูกค้ายินยอมให้หักบัญชีเพื่อซื้อกองทุน ซึ่งเดิมใช้เวลา 2 สัปดาห์ ก็เปิดทางเลือกให้ลูกค้าสามารถทำรายการแจ้งความจำนงให้หักบัญชีเพื่อซื้อ LTF-RMF ได้ด้วยตนเองที่ตู้เอทีเอ็มของธนาคารกสิกรไทยทุกสาขาทั่วประเทศ ซึ่งจะช่วยให้ลูกค้าซื้อกองทุนโดยหักบัญชีออนไลน์ได้เร็วขึ้นภายใน 4 วัน 
นอกจากนี้ลูกค้าที่ชำระค่าซื้อหน่วยลงทุนกองทุน LTF-RMF ผ่านบัตรเครดิตกสิกรไทย ตั้งแต่ 4 ม.ค. – 15 พ.ย. 2554 จะได้รับคะแนนสะสมพิเศษ 25 บาทต่อ 1 คะแนน สูงสุด 40,000 คะแนน ส่วนยอดซื้อกองทุน LTF-RMF ผ่านบัตรเครดิต ตั้งแต่วันที่ 16 พ.ย.2554 เป็นต้นไป จะได้รับคะแนนสะสมตามโปรโมชั่นปกติ คือ 100 บาท ต่อ 1 คะแนน พร้อมทั้งได้รับโปรโมชั่น Cash Back ควบคู่กัน